CELEX: 62016TN0783
Language: sl
Date: 2016-11-09 00:00:00
Title: Zadeva T-783/16: Tožba, vložena 9. novembra 2016 – Government of Gibraltar/Komisija

23.1.2017   
            
            
               SL
            
            
               Uradni list Evropske unije
            
            
               C 22/39
            
         Tožba, vložena 9. novembra 2016 – Government of Gibraltar/Komisija
   (Zadeva T-783/16)
   (2017/C 022/54)
   Jezik postopka: angleščina
   
      Stranki
   
   
      Tožeča stranka: Government of Gibraltar (Gibraltar) (zastopniki: M. Llamas, QC, J. Temple Lang, solicitor, F. C. Laprévote in C. Froitzheim, odvetnika)
   
      Tožena stranka: Evropska komisija
   
      Predloga
   
   Tožeča stranka Splošnemu sodišču predlaga, naj:
   
               —
            
            
               Sklep Evropske komisije z dne 1. oktobra 2014 o državni pomoči SA.34914(C/2013) (ex 2013/NN) – Gibraltarski režim davka od dohodka pravnih oseb razglasi za ničen;
            
         
               —
            
            
               toženi stranki naloži plačilo odvetniških in drugih stroškov in izdatkov tožeče stranke, povezanih s to zadevo.
            
         
      Tožbeni razlogi in bistvene trditve
   
   Tožeča stranka v podporo tožbi navaja tri tožbene razloge.
   
               1.
            
            
               Prvi tožbeni razlog: pri ugotovitvi iz izpodbijanega sklepa, da bi bile lahko davčne odločbe nova pomoč, gre za napačno ugotovitev dejanskega stanja in napačno uporabo prava ter za nezadostno obrazložitev.
               Tožeča stranka v utemeljitev tega tožbenega razloga navaja naslednje: prvič, da je Komisija napačno uporabila pravo, ker ni že od začetka sklenila, da če bi praksa davčnih odločb pomenila državno pomoč, bi šlo za obstoječo pomoč; drugič, da je Komisija napačno ugotovila dejansko stanje, ker je navedla, da je oddelek 42 Income Tax Act (zakon o dohodnini) iz leta 2010 pravna podlaga za davčne odločbe; in tretjič, da je Sklep nezadostno obrazložen v delu, v katerem se zatrjuje, da davčne odločbe pomenijo novo pomoč, ki je ugotovitev, ki ji nasprotuje trditev, da praksa davčnih odločb tvori „de facto shemo“.
            
         
               2.
            
            
               Drugi tožbeni razlog: izpodbijani sklep vsebuje napačno ugotovitev dejanskega stanja in napačno uporabo prava ter temelji na nezadostni obrazložitvi.
               Tožeča stranka v utemeljitev tega tožbenega razloga navaja naslednje: prvič, da primer očitno ne vsebuje dokazov, ki so potrebni za upravičitev razširitve uvedbe preiskave o državni pomoči; drugič, da je Komisija storila očitno napako pri presoji in napačno ugotovila dejansko stanje, ker je ugotovila, da davčne odločbe dajejo prednost; tretjič, da je Komisija storila očitno napako pri presoji in napačno ugotovila dejansko stanje, ker je ugotovila, da so davčne odločbe selektivne; četrtič, da je Komisija storila očitno napako pri presoji in napačno ugotovila dejansko stanje, ker je ugotovila, da lahko davčne odločbe izkrivljajo konkurenco in/ali vplivajo na trgovino v Skupnosti; in petič, da izpodbijani sklep ni obrazložen.
            
         
               3.
            
            
               Tretji tožbeni razlog: v izpodbijanem sklepu gre za napačno uporabo prava, ker je bila prvotna preiskava Komisije preusmerjena, postopek iz zakona o dohodnini pa je bil umetno „razširjen“ na odločbe.